b'\n_START_ARTICLE_\nJ\xc3\xa4\xc3\xa4kiekon SM-liigan karsinnat 2013\n_START_PARAGRAPH_\nSM-liigan karsintaan osallistuivat kev\xc3\xa4\xc3\xa4ll\xc3\xa4 2013 SM-liigan runkosarjassa viimeiseksi j\xc3\xa4\xc3\xa4nyt joukkue Ilves sek\xc3\xa4 Mestiksen pudotuspelien voittaja Jukurit. Karsintasarjan voittoon vaadittiin nelj\xc3\xa4 otteluvoittoa, mik\xc3\xa4 tarkoittaa enimmill\xc3\xa4\xc3\xa4n seitsem\xc3\xa4\xc3\xa4 ottelua, jotka pelataan pudotuspelien tapaan ratkaisuun asti. Ottelusarjan voittajalla oli oikeus lunastaa karsintasarjaan osallistuvan SM-liigajoukkueen hallussa oleva liigaosake SM-liigan seuraavalle kaudelle ja siten sarjapaikka Suomen ylimm\xc3\xa4lt\xc3\xa4 sarjatasolta. Ilves s\xc3\xa4ilytti sarjapaikkansa voittamalla Jukurit otteluvoitoin 4\xe2\x80\x931.\n_START_SECTION_\n1. ottelu\n_START_PARAGRAPH_\nKotijoukkue Ilves sai ottelusarjan ensimm\xc3\xa4iseen kohtaamiseen salama-alun, kun Tommi V\xc3\xa4limaa siirsi kiekon siirretyn rangaistuksen aikana Jukureiden maaliin Andreas Bernardin torjuttua sit\xc3\xa4 ennen Antti Kangasniemen l\xc3\xa4piajon. Vauhdikas jukurijoukkue ahdisti Ilves-puolustajia korkealla karvauksella ja etenkin toisessa er\xc3\xa4ss\xc3\xa4 vieraille avautui muutama erinomainen maalipaikka. Maaliviivaa l\xc3\xa4hemm\xc3\xa4s Jukurit ei kuitenkaan saanut toimitettua kiekkoa. Ilves p\xc3\xa4\xc3\xa4si kolmannessa er\xc3\xa4ss\xc3\xa4 pelaamaan runsaasti ylivoimaa ja ratkaiseva 2-0 osuma syntyikin ylivoimalla 45 sekuntia ennen peliajan loppumista, kun Erkki Rajam\xc3\xa4ki laukoi kiekon puolustajan ja Bernardin ohi maaliin. Ilveksen Ville Kolppanen torjui kaikki 23 laukausta, joiden joukkoon mahtui monta vaarallista maalipaikkaa.\n_START_SECTION_\n2. ottelu\n_START_PARAGRAPH_\nJukurit aloitti kotihallissaan pelin ter\xc3\xa4v\xc3\xa4sti ja oli ensimm\xc3\xa4isess\xc3\xa4 er\xc3\xa4ss\xc3\xa4 hallitsevampi osapuoli. Ottelun avausmaali syntyi er\xc3\xa4n lopulla, kun Jani Savolainen jatkoi oman laukauksen paluukiekon Ilves-maaliin. Toisessa er\xc3\xa4ss\xc3\xa4 n\xc3\xa4htiin runsaasti rangaistuksia, mutta ei ollenkaan maaleja. Alivoimakurimukseen joutui er\xc3\xa4n alussa Ilves ja er\xc3\xa4n lopulla Jukurit. Vierasjoukkue Ilves nousi kolmannen er\xc3\xa4n alussa tasoihin Lassi Kokkalan ylivoimamaalilla. Vierasjoukkue oli p\xc3\xa4\xc3\xa4t\xc3\xb6ser\xc3\xa4ss\xc3\xa4 hallitsevampi osapuoli ja ratkaisi ottelun tekem\xc3\xa4ll\xc3\xa4 kaksi maalia 44 sekunnin v\xc3\xa4lein er\xc3\xa4n puoliv\xc3\xa4liss\xc3\xa4. Antti H\xc3\xb6llin laukoma johto-osuma tarkastettiin videolta ja Konsta M\xc3\xa4kinen teki heti per\xc3\xa4\xc3\xa4n toisen. Jukurit haki kavennusmaalia viimeiset viisi minuuttia l\xc3\xa4hes kokonaan ilman maalivahtia, mutta Ville Kolppanen torjui kaikki kotijoukkueen yritykset. N\xc3\xa4in Ilves nappasi karsintojen toisestakin pelist\xc3\xa4 voiton.\n_START_SECTION_\n3. ottelu\n_START_PARAGRAPH_\nJukurit ei karvannut kolmannessa ottelussa aivan yht\xc3\xa4 rohkeasti kuin sarjan aiemmissa peleiss\xc3\xa4. Ottelun avausmaali syntyi vasta toisen er\xc3\xa4n puoliv\xc3\xa4liss\xc3\xa4, kun Jukureiden ylivoima onnistui Ilves-painostuksen j\xc3\xa4lkeen maalinteossa. Henrik Koivisto sai laukoa suoraan Turo Asplundin n\xc3\xa4ytt\xc3\xa4v\xc3\xa4st\xc3\xa4 sy\xc3\xb6t\xc3\xb6st\xc3\xa4 kiekon maaliin. Tommi V\xc3\xa4limaa punnersi reilun minuutin my\xc3\xb6hemmin tasoituksen tarkalla yl\xc3\xa4nurkkalaukauksellaan. Seuraavaa osumaa jouduttiin odottamaan yli 40 minuuttia, kun ratkaisu siirtyi jatkoeriin. Michael Ker\xc3\xa4nen sai kunnian laukoa ylivoimalla kiekon pienest\xc3\xa4 kulmasta maaliin. Ilves siirtyi voitolla 3\xe2\x80\x930 tilanteeseen ottelusarjassa.\n_START_SECTION_\n4. ottelu\n_START_PARAGRAPH_\nVierasjoukkue Ilveksen Antti H\xc3\xb6lli teki ottelun avausmaalin nelj\xc3\xa4n minuutin pelaamisen j\xc3\xa4lkeen. Edellisen ottelun pelikiellon vuoksi v\xc3\xa4liin j\xc3\xa4tt\xc3\xa4nyt Jesse Rohtla toi is\xc3\xa4nn\xc3\xa4t tasoihin kolme minuuttia my\xc3\xb6hemmin ja Jani Savolainen vei kotijoukkueen johtoon viel\xc3\xa4 avauser\xc3\xa4n lopulla. Ottelu jatkui toisessa er\xc3\xa4ss\xc3\xa4 aiempia pelej\xc3\xa4 avoimempana ja runsasmaalisempana. Jesse Juntheikki teki Jukureille ylivoimamaalin er\xc3\xa4n alussa ja 27 minuutin kohdalla Turo Asplundin maali siirsi kotijoukkueen jo 4\xe2\x80\x931 johtoon. Ilves ei s\xc3\xa4ik\xc3\xa4ht\xc3\xa4nyt aiempaa ter\xc3\xa4v\xc3\xa4mmin viimeistelleen kotijoukkueen virett\xc3\xa4, vaan Kai Kantola aloitti kirin siirretyn rangaistuksen aikana ja Lassi Kokkala toi vieraat jo maalin p\xc3\xa4\xc3\xa4h\xc3\xa4n. Toisen er\xc3\xa4n j\xc3\xa4lkimm\xc3\xa4inen puolisko oli hurjaa vy\xc3\xb6rytyst\xc3\xa4 Andreas Bernardin maalille, mutta Ilves ei onnistunut tekem\xc3\xa4\xc3\xa4n tasoitusmaalia ennen summerin soimista. Ilves sai kolmannen er\xc3\xa4n alussa tasoitusmaalin Niko Peltolan laukauksen upottua Bernardin taakse. Mikkelil\xc3\xa4iset vastasivat kuitenkin alle minuutin sis\xc3\xa4ll\xc3\xa4, kun Samuli Piipponen vei siirretyn rangaistuksen aikana is\xc3\xa4nn\xc3\xa4t j\xc3\xa4lleen johtoon. Patrik Lostedt ujutti kotijoukkueen kuudennen maalin Ville Kolppasen patjojen alta nelj\xc3\xa4 minuuttia ennen kolmannen er\xc3\xa4n loppumista ja Jesse Rohtla laukoi illan viimeisen osuman tyhj\xc3\xa4\xc3\xa4n Ilves-maalin. Jukurit otti ottelusarjan ensimm\xc3\xa4isen voiton ja siirsi ratkaisun v\xc3\xa4hint\xc3\xa4\xc3\xa4nkin seuraavaan Tampereen otteluun.\n_START_SECTION_\n5. ottelu\n_START_PARAGRAPH_\nViidennen kamppailun alku pelattiin Ilves-komennossa. Jukurit onnistui kuitenkin pit\xc3\xa4m\xc3\xa4\xc3\xa4n maalinsa puhtaana ja p\xc3\xa4\xc3\xa4si peliin mukaan Kai Kantolan j\xc3\xa4\xc3\xa4hyn aikana. Vierasjoukkue iski my\xc3\xb6s avausmaalin er\xc3\xa4n lopulla ylivoimalla. Karsintasarjan ensimm\xc3\xa4ist\xc3\xa4 otteluaan torjuneelle Jaroslav H\xc3\xbcblille ei j\xc3\xa4\xc3\xa4nyt mahdollisuuksia Turo Asplundin yl\xc3\xa4nurkkalaukauksen edess\xc3\xa4. Ilves tasoitti toisen er\xc3\xa4n alussa, kun Antti Kangasniemi sai laittaa irtokiekon l\xc3\xa4hes tyhj\xc3\xa4\xc3\xa4n maaliin. Ilves sai tasoituksesta lis\xc3\xa4virtaa ja maalia seuranneet kolme minuuttia pelattiin Jukureiden p\xc3\xa4\xc3\xa4dyss\xc3\xa4. Vierasjoukkue ei p\xc3\xa4\xc3\xa4ssyt vaihtamaan tuoreita pelaajia, kunnes Tommi V\xc3\xa4limaa ohjasi Ville Koistisen laukauksen maaliin. Kolmas er\xc3\xa4 sujui tasaisemmissa merkeiss\xc3\xa4 kotijoukkueen keskitytty\xc3\xa4 puolustamaan tiiviisti. Er\xc3\xa4n puoliv\xc3\xa4lin j\xc3\xa4lkeen Antti H\xc3\xb6lli teki is\xc3\xa4nnille l\xc3\xa4piajosta kolmannen maalin. Ottelun lopusta tuli kuitenkin j\xc3\xa4nnitt\xc3\xa4v\xc3\xa4, kun Ville Koistinen l\xc3\xa4hetettiin pukukoppiin rynt\xc3\xa4yksest\xc3\xa4 ja Ilves joutui alivoimalle viideksi minuutiksi. Pasi J\xc3\xa4rvinen laukoi jo 23 sekunnin j\xc3\xa4lkeen Jukurit maalin p\xc3\xa4\xc3\xa4h\xc3\xa4n, mutta kaksi minuuttia my\xc3\xb6hemmin Niko Peltolan omalta alueelta laukoma purkukiekko lipui juuri ja juuri tyhj\xc3\xa4\xc3\xa4n jukurimaalin asti. Sarjapaikkansa s\xc3\xa4ilytt\xc3\xa4nyt Ilves voitti ottelun numeroin 4-2 ja ottelusarjan voitoin 4-1.'